google/wiki40b huggingface dataset:
מחלקת החינוך של ארצות הברית

היסטוריה

כבר ב-1867 נוצרה מחלקת חינוך אולם שנה לאחר מכן היא הורדה לדרגה של משרד. יצירתה מאה שנים לאחר מכן, ב-1979, עוררה ויכוחים והתנגדויות מצד רבים במפלגה הרפובליקנית, שראו במחלקה כחדירה בירוקרטית פדרלית לא נחוצה לעניינים מקומיים. במהלך שנות ה-80, הרעיון של ביטול המחלקה היה חלק מהמצע הרפובליקני, אבל הממשל של הנשיא ג'ורג' הרברט ווקר בוש סירב ליישם את הרעיון. עד אמצע שנות ה-90, עם תמיכה שווה לזו של ממשל בוש על ידי ממשלו של ביל קלינטון, נותרה התנגדות מעטה לקיום המחלקה.
השדרוג של מחלקת החינוך לחברה בקבינט עורר מחלוקת. הנשיא רונלד רייגן ניסה לבטל זאת, אך בסופו של דבר לא הצליח עקב הרכב הקונגרס. תחת ממשלו של הנשיא ג'ורג' ווקר בוש התמקדה המחלקה בחינוך יסודי ותיכוני, באמצעות התמקדותה בחוק "אף לא ילד אחד יישאר מאחור".
ב-23 במרץ 2007 חתם הנשיא ג'ורג' ווקר בוש חתם על חוק נוסף, שהעניק לבניין המטה של המחלקה את השם בניין לינדון ביינס ג'ונסון של מחלקת החינוך.
מבוך תמונה

מבוך תמונה היא סוג של חידת מבוך שפתרונה יוצר תמונה או ציור כלשהו.

היסטוריה

החלוץ בהכנת מבוכי תמונה היה פרנצ'סקו סגלה, ארכיטקט בן המאה ה-15 מפדובה אשר באיטליה. הוא יצר עיצובים שונים של חידות מבוכים, בעיקר בצורות סמליות. בעיצוביו היה אפשר למצוא כבשים, דולפינים, סרטנים, כלבים, שבלולים, פרשים ודמויות אדם. השאלה האם חלק מיצירותיו נבנו אי פעם בגדר חיה מוטלת בספק.
בשנת 1975, מעצב המבוכים האנגלי רנדול קוט החל במפעל חייו של יצירת מבוכים "סמליים" רבים, ששילבו תמונה חיצונית ייחודית עם סמלים פנימיים ותמונות נוספות. יצירותיו הראשונות, נבנו כמבוכי גדר חיה בנוף, ביניהם אפשר למצוא את ה"חותם" (עקב ענקית) בגינה פרטית באוקספורדשייר אשר באנגליה בשנת 1975; "יצירה" (בצורת ביצה, הכוללת מינוטאורוס, ועל גבי זה סיפור גן עדן) בורמלנדס שבשוודיה בשנת 1977; ו"פירמידה" שנמצאת בשאטו דה בלואיל שבבלגיה בשנת 1979. קוט המשיך ליצור ולעצב עשרות של מבוכים סמליים נוספים, 15 מהם בשיתוף פעולה עם עמיתו אדריאן פישר.
מבוכי תמונה נוצרו גם ביפן כבר לפני 1986. מאז, יצירת מבוכי תמונה על נייר נהיו פופולריים בכתבי עת יפנים לחידות שפורסמו על ידי גקן, ניקולי, סאן והוצאות לאור נוספות ביפן.
מבוך התירס הראשון בעולם היה מבוך תמונה שיצר צורה של סטגוזאורוס (בשנה זו יצא הסרט פארק היורה לאקרנים). מבוך זה נבנה ב-1993 בקולג' עמק הלבנון שנמצא באנוויל שבפנסילבניה, ארצות הברית. מבוך זה היה הראשון מבין שישה מבוכי תירס שעוצבו בידי אדריאן פישר, ששבר שיאי גינס בבניית מבוכי תירס גדולים יותר ויותר, שכל אחד מהם היה מבוך תמונה.

אלגוריתם מבוכי תמונה במדעי המחשב

בשימוש באלגוריתמים שונים במדעי המחשב למבוכי תמונה, אפשר ליצור מבוכים ברמות קושי שונות על ידי שינוי אורך וצפיפות המעברים שללא מוצא. ישנם מבוכי תמונה בגדלים שונים, ממבוכים קטנים בגודל של 25X25 ועד למבוכי ענק בגודל של 200X200.
עודד דוד

ביוגרפיה

נולד וגדל בחיפה לאביו החזן חיים ואימו צפורה. למד בבי"ס הדתי "יבנה" בחיפה, ועם סיום הלימודים בתיכון החל ללמוד בישיבת כרם ביבנה, ובמשך 12 שנים למד במוסדות שונים - ביניהם בישיבת מרכז הרב, ישיבת מקור חיים, ובכולל "מדרש הרמב"ם" באפרת. בצה"ל שירת כחבלן בהנדסה קרבית. עם סיום לימודיו, נתבקש לשמש כראש המכינה הקדם צבאית "עורי צפון" בצפת, תפקיד אותו מילא במשך שבע שנים. המכינה הקדם צבאית חרתה על דגלה העמקה במחשבת ישראל תוך שימת דגש על העבודה החסידית ומשכה אליה לומדים אינטלקטואלים ואמנים כאחד. במסגרת תפקידו במכינה, שיתף פעולה עם הרב שמואל אליהו, רבה של העיר צפת, ועם הרב בניהו ברונר. אחר עבודתו במכינה הקדם צבאית, חזר לחיפה ומילא במשך כמה שנים תפקיד של משגיח רוחני בישיבת אור וישועה תחת ראש הישיבה הרב אליהו רחמים זייני ולימד שיעורים במחשבת ישראל. ב-2002 עבר לפרדס חנה והחל לשמש כר״מ במדרשיית נעם. הוא מלמד קבוצות ומטפל ביחידים בשיטת ימימה. בשנת ה'תשע"ח החל ללמד בישיבת בינות ברעננה.
השקפת עולמו נבנתה בעיקר בתקופת לימודו בישיבת מרכז הרב וכן בישיבת שפע - מקור חיים של הרב שג"ר והרב עדין אבן ישראל. בתקופה זו נחשף דוד לראשונה לתורתו של הראי"ה קוק, וכן לתפיסות מתקדמות בניתוח של טקטסים תורניים וחסידיים על פי דרכו הייחודית של הרב שג"ר. כיום דוד מעביר לקהלים מגוונים שיעורים בנושאים אלו, והוא נחשב גם למומחה בנושא של קבלת הראי"ה, והמשולש הרעיוני האר"י - רמח"ל - הרב קוק.

ספרים

בשנת ה'תשס"ט הוציא את ספרו הראשון "אורות הרמח"ל" - ביאור לספר "דרך ה'" בו הוא מצביע על קשרים בין דרכי עבודתם של האר"י, הרמח"ל והראי"ה קוק. זהו הספר הראשון שרואה בספר "דרך ה'" ספר קבלה, בדומה להגותו הספרותית הרחבה יותר של הרמח"ל.
בשנת ה'תשע"ה הוציא את ספרו השני, "ריש מילין המבואר" - ביאור לספרו של הראי"ה קוק "ריש מילין",הנחשב לספר עמוק וקשה במיוחד להבנה.
פירוש שכתב על ספר יצירה שכתב יצא בשנת ה'תשע"ט. זהו פרוש עכשווי המבוסס על פרשנים ההולכים בעקבות קבלת האר"י. ספרו הרביעי על היסודות של הקבלה של הראי"ה נמצא בשלבי כתיבה מתקדמים ויצא במהלך 2019.
Erotica (שיר)

רקע וכתיבה

השיר נכתב על ידי מדונה עצמה, שפ פטיבון ואנתוני שימקין והוא הופק על ידי מדונה ושפ. מבחינה לירית מילות השיר מדברות על סאדו מאזו וקיום יחסי מין. בשיר מדונה מגלמת דמות בשם דיטה שמנסה לפתות גבר אחר לקיים איתה יחסי מין ולממש את הפנטזיות המיניות שלה תוך כדי חקר הגבול בין כאב להנאה.
מאוחר יותר, הוא גם נכלל באלבומי האוסף של מדונה GHV2, ו-Celebration.

ביקורות והצלחה

השיר קיבל ביקורות חיוביות ממבקרי המוזיקה שציינו לחיוב את החדשנות המוזיקלית של מדונה בעוד אחרים כינו את זה כ"מפחיד". הופעת הבכורה של השיר בארצות הברית הייתה המקום ה-13, מה שהפך אותו לאחד מכניסות הבכורה הגבוהות ביותר אי פעם בתולדות מצעד הבילבורד הוט 100.  
בסופו של דבר, השיר הגיע אל המקום ה-3 במצעד הבילבורד הוט 100, ולמקום הראשון במצעד שירי הדאנס. באופן כללי השיר זכה להצלחה רבה בעולם והגיע לעשירייה הפותחת במדינות רבות ביניהם ניו זילנד, נורווגיה, פורטוגל, שוודיה ובריטניה. באיטליה ויוון הצליח להגיע למקום הראשון. גם בקנדה ואירופה הצליח השיר להיכנס למיקומים גבוהים.

וידאו קליפ

הקליפ לשיר בוים על ידי צלם האופנה פביאן ברון בו היא עוטה מסכת סאדו-מאזו ומשלבת צילומים מתוך ספר הסקס שלה וגם את השתתפותם של מפורסמים כמו נעמי קמפבל וביג דדי קיין. הקליפ היה שנוי במחלוקת ושודר ב-MTV בסך הכל 3 פעמים. בשאר הפעמים היה משודר אחרי השעה 10 בלילה עד שהוסר לחלוטין משידורי הערוץ. 
את השיר ביצעה בסיבובי ההופעות "The Girlie Show World Tour", ו-"Confessions Tour", וגם בסיבוב ההופעות "The MDNA Tour", כחלק ממשאפ עם השיר "Candy Shop".
הבועה המקומית

הבועה המקומית היא אזור בתווך הבין-כוכבי של זרוע אוריון בשביל החלב. גודלו של האזור הוא לפחות 300 שנות אור והוא מכיל גז חם ודליל שמקורו בסופרנובה שהתפוצצה לפני כעשר עד עשרים מיליון שנה. הגז הדליל בבועה המקומית הוא בעיקר מימן וצפיפותו היא 0.05 אטומים לסמ"ק, או כעשירית מהממוצע של התווך הבין-כוכבי בשביל החלב (0.5 אטומים לסמ"ק) וכמחצית מהענן הבין-כוכבי המקומי (0.1 אטומים לסמ"ק). הבועה המקומית היא ביתם של שלושה כוכבים - אנטארס, השמש ומירזם.

היווצרות

פרק זה לוקה בחסר. אנא תרמו לוויקיפדיה והשלימו אותו.

חקר הבועה המקומית

החללית CHIPS (ראשי תיבות של Cosmic Hot Interstellar Plasma Spectrometer ומכונה גם CHIPSat) שוגרה בשנת 2003 והחלה בפעילותה בשנת 2008 היא מתעדת את הבועה המקומית וחוקרת אותה.
טוטו משפחתי

המשחק

נציגי המשפחות מוצבים בפני שאלה שנענתה קודם לכן על ידי מאה איש. תשובה נחשבת נכונה אם היא אחת מהתשובות המוסתרות על לוח המשחק, או שנקבעה כמקבילה לכזו על ידי חבר השופטים. נקודות נוספות ניתנות על תשובות שנענו על ידי יותר אנשים בסקר. על תשובה להיענות על ידי שני אנשים לפחות (מן המאה) כדי להיכלל בלוח המשחק. ישנם חמישה בני משפחה בכל קבוצה. דוגמאות לשאלות יכולות להיות: "משהו שעושים בבית הספר", "מה המאכל האהוב", או "מה עושים בזמן הפסקת הפרסומות".
המתמודדים אינם נשאלים שאלות בנוגע למה נכון או כיצד דברים מתקיימים במציאות. על פני כן, הם נשאלים שאלות בנוגע למה האדם הממוצע יחשוב שנכון.
בצורה זו, תשובה הגיונית לחלוטין עלולה להתברר כשגויה משום שלא עברה את סף הסקר (לדוגמה: בשאלה "מה עושים בבית הספר?", דבר הגיוני לעשות בבית הספר הוא ללמוד מתמטיקה, אך ייתכן שתשובה זו לא ניתנה על ידי יותר מאדם אחד, ועל כן תיחשב כשגויה.)
פרנסיס קיירמה

קריירה

קיירמה התחיל את הקריירה שלו בברונג אהארו סטארס ממולדתו, ובקיץ 2015 חתם בקבוצת יגודינה מליגת העל הסרבית. ב-13 בספטמבר 2015 ערך את הופעת הבכורה שלו בקבוצה, בניצחון 2–0 על OFK בלגרד,  בו גם כבש את שער הבכורה שלו. במהלך העונה שיחק במקביל גם בקבוצת הנוער של המועדון, ובקבוצה הבוגרת ערך בסך הכל 23 הופעות ליגה, בהן כבש שלושה שערים.
בקיץ 2016 חתם קיירמה לשלוש שנים ברדניק סורדוליצה. ב-26 באוגוסט 2016 ערך את הופעת הבכורה שלו בקבוצה, בהפסד 0–1 למטלאק גורניי מילנובאץ. ב-8 באפריל 2017 הורחק בהפסד 1–2 לפרטיזן בלגרד. בסך הכל שיחק קיירמה שלוש שנים במועדון, במהלכן ערך 90 הופעות בליגת העל הסרבית, וכבש ארבעה שערים.
ב-30 ביולי 2019 הגיע קיירמה לישראל ונבחן במדי הפועל תל אביב בהפסד 2–3 למ.ס. אשדוד בגביע הטוטו, בו גם הבקיע את שער הבכורה שלו במועדון. למחרת חתם קיירמה לעונה אחת בהפועל תל אביב, עם אופציה לעונה נוספת. ב-23 בספטמבר 2019 ערך את הופעת הבכורה שלו בליגת העל, כשנכנס כמחליף בהפסד 0–3 להפועל באר שבע. את שער הבכורה שלו בליגת העל כבש ב-6 באוקטובר 2019, במשחק מול הפועל רעננה שהסתיים בתיקו 2–2.
כמורה

כמורה הוא כינוי כללי המתאר את כהני הדת הנוצרית. בעברית לא קיימת הבחנה בין הקלרוס (ביוונית עתיקה: κλήρος, אשר נפל בידיהם החלק), הגוף הארגוני, לבין הכמורה כמעמד נבדל מזה של שאר המאמינים.
הכמורה עוסקת בטקסי הדת הנוצרית, בהטפה ובהפצה (מיסיונריות) של דוקטרינת הכנסייה. ישנו הבדל בין הכמרים לבין חכמי הדת או התאולוגים. כומר איננו נמנה תמיד עם חכמי הדת, וכן להפך, התאולוג העוסק בפילוסופיה של הדת יכול שלא להיות כומר באופן רשמי. הכינוי כמורה מתייחס בראש ובראשונה לכהני הדת בנצרות. 
הכמורה בכנסייה הנוצרית כוללת הן כמרים נמוכי דרג, והן דיאקונים, בישופים, ושאר בעלי תפקידים כנסייתיים שהוסמכו על ידי ההיררכיה הכנסייתית. בכנסייה הקתולית ובנצרות האורתודוקסית מבחינים בין כהני דת הפורשים מן העולם הגשמי (נזירים או אבות המנזרים) וכהני דת החיים בעולם הגשמי, ה"חילוני". בכנסיות אלו הכמרים הם גברים בלבד. בחלק מהזרמים של הנצרות הפרוטסטנטית, החל מהעשורים האחרונים של המאה ה-20, החלו למנות גם נשים לתפקידי כמורה.
Them Crooked Vultures (אלבום)

יציאה לאור

הסינגל הראשון מהאלבום, New Fang, יצא ב-26 באוקטובר 2009. ב-3 בנובמבר, הושק רשמית השיר "Mind Eraser, No Chaser", שהוצע להורדה חינמית בחנות iTunes.
האלבום יצא לחנויות באירלנד, גרמניה, הולנד, בלגיה ואוסטרליה ב-13 בנובמבר 2009. הוא הגיע לארצות הברית בחברות DGC ו-Interscope (שתיהן חברות בת של יוניברסל מיוזיק גרופ) ב-17 בנובמבר 2009; וכן לבריטניה יום לפני כן בחברת תקליטי RCA. לפני תאריך ההוצאה לאור הרשמי האלבום הופיע בערוץ ה-YouTube הרשמי של הלהקה.
אחיות או לא להיות

העלילה

בפרק הראשון של הסדרה הולי ואביה צריכים לנסוע ליפן, אביה הולך לבדוק את יפן לשבוע וביינתים הולי תישאר אצל אחותה ואלרי.
הולי אינה רוצה לעבור ליפן ואביה אומר לה שהיא יכולה לעבור לואלרי רק אם תרשה למרות שהאב יודע מראש כי לא.
בסוף הפרק מגלה ואלרי כי הולי צריכה לטוס ליפן ומרשה לה לגור אצלה.
שאר הפרקים מספרים על הולי בביתה של ואלרי.
אשל

איזכוריו בתנ"ך

עץ בשם "אשל" מוזכר בתנ"ך שלוש פעמים. בספר בראשית, כאשר אברהם כורת ברית עם אבימלך מלך גרר בבאר שבע, כתוב:
וַיִּטַּע אֵשֶׁל בִּבְאֵר שָׁבַע וַיִּקְרָא-שָׁם בְּשֵׁם ה' אֵל עוֹלָם.
בספר שמואל א' מסופר כי שאול ישב תחת האשל: וְשָׁאוּל יוֹשֵׁב בַּגִּבְעָה תַּחַת-הָאֶשֶׁל בָּרָמָה, וַחֲנִיתוֹ בְיָדוֹ, וְכָל-עֲבָדָיו, נִצָּבִים עָלָיו ותחת האשל גם נקבר שאול עם יהונתן בנו: וַיִּקְחוּ, אֶת-עַצְמֹתֵיהֶם, וַיִּקְבְּרוּ תַחַת-הָאֶשֶׁל.
בהתאם לאזכורים אלו, ניתן להסיק שהאשל היה עץ עם צל רב שישבו תחתיו ועץ מכובד לקבור תחתיו.

מאפיינים

העצים של כמה ממיני האשל מגיעים לגובה רב, והם מאריכים ימים (עד 150 שנה ואף למעלה מכך). המין הגבוה ביותר הוא אשל הפרקים (Tamarix aphylla), והוא מיתמר לגובה של עד 15 מטרים. במינים אחרים שולטת צורת השיח והצמח חסר גזע מרכזי אחד.

תפוצה

רוב מיני האשל הם ממוצא סהרו-אפריקאי, והם קשורים לאזורים חוליים, לאפיקי נחלים או לשטחי מלחה. יש ביניהם מינים המסוגלים לעמוד בתנאי מליחות קיצוניים ביותר. המזרח הקרוב הוא מרכז תפוצה חשוב של האשל המצוי.

הישרדות בתנאי מדבר

האשל הוא אחד ממיני העצים הבודדים המסוגלים להתפתח היטב בתנאי היובש של הנגב. הוא נמנה עם הצמחים מפרישי המלח, המיועד לקלוט את הלחות שבאוויר במשך הלילה. ביום, האשל פולט את הלחות ולכן קריר בסביבתו הקרובה. המלח מופרש מהעלים, נמס מהטל, מטפטף לאדמה ומעלה בצורה משמעותית את רמת המליחות בשכבותיה העליונות. הדבר משמיד את הצמחים סביב העץ, וגורם ל"מעגלי צריבה" סביב הגזע, דבר הניכר ממרחק רב. כל המינים של האשל מפתחים מערכת שורשים כפולה: שורשים מעמיקים לחיפוש שכבות לחות ומי תהום ושורשים המתפשטים לרוחב, למרחק רב. צבעו הכללי של העץ ירוק-אפרפר, עקב המלח המופרש מעליו. בעת הפריחה הוא מתכסה בפרחים סגולים.
קובי קובי

תקציר העלילה

קובי קובי הוא ילד החובב את ענפי הספורט הוקי קרח והיאבקות. הסדרה עוקבת אחרי הרפתקאות משוגעות של קובי קובי וחבריו בבית הספר ובחיי היומיום.
מיגו (מערכת הפעלה)

Mer

הפצת לינוקס שמרכזת את הפיתוח של מיגו מחוץ לאינטל. מקור השם הוא ראשי התיבות Maemo External Repository - מאגר תוכנה חיצוני ל-Maemo. המיזם המקורי בשם זה נועד לרכז פיתוח תוכנה עבור מכשירי מיימו. עם האיחוד החל לדעוך הפיתוח של מיימו ובמקביל נוצר הצורך בפיתוח של תוכנה למיגו מחוץ למיזם הרשמי]. הפיתוח של Mer ממשיך ואהרון סייגו (המנהיג של KDE) פרש מעבודתו בנוקיה והקים חברה שמייצרת התקן שמבוסס עליו אשר נקרא בהמשך ויואלדי.

ממשקי משתמש

מערכת MeeGo מיועדת לרוץ על מגוון פלטפורמות חומרה, כולל מחשבי כף יד, נטבוקים, טאבלטים, מערכות בידור לרכב ואף טלוויזיות. עבור כל פלטפורמה עוצב ממשק משתמש ייחודי שיתאים לה ולמאפייניה.
למרות קיומו של מיזם פיתוח חדש, ממשק המשתמש בנטבוקים נותר כפי שהיה במערכת Moblin המקורית למעט החלפת הלוגו, עקב הצלחתה היחסית.
אביגדור לבונטין

אביגדור ויקטור לֶבוֹנטין (Levontin;‏ 17 ביוני 1922 – 5 בינואר 2016) היה משפטן ישראלי, פרופסור באוניברסיטה העברית בירושלים ודקאן הפקולטה למשפטים בה.

ביוגרפיה

נולד בתל אביב, בנם של ד"ר משולם ליבונטין (בנו של זלמן דוד ליבונטין ואחיינו של יחיאל יוסף ליבונטין) וג'ניה לבית דונביץ. למד בגימנסיה הרצליה, ולאחר מכן בבית הספר הגבוה למשפט ולכלכלה. התמחה בערבית ובתרבות האסלאם במצרים. בשנות ה-40 למד משפטים באוניברסיטת לונדון, ואת הדוקטורט עשה באוניברסיטת הרווארד שבארצות הברית (1954).
נמנה עם דור המייסדים של הפקולטה למשפטים באוניברסיטה העברית, שנוסדה בשנת הלימודים תש"י  ביום 28 בנובמבר 1949. לפני פתיחת הלימודים הוחלט לשלב את לבונטין, אשר שהה באותה שעה בשליחות  הפקולטה בחו"ל . בהיותו כבן שלושים כבר נמנה עם צוות המרצים, וכעבור זמן כיהן כדקאן החמישי של הפקולטה (1958-1959),  (הדיקן הצעיר ביותר בארץ).
בשנת 1971 לבונטין ,שלום רוזנפלד ו-דוד פדהצור ראיינו את דוד בן-גוריון בתוכנית מוקד (תוכנית טלוויזיה),של  הערוץ הראשון.
בנובמבר 2013 קיימה הפקולטה למשפטים כנס לציון יציאת ספר המוקדש לפרופ' לבונטין לכבוד יום הולדתו ה-91. השתתפו חברי הסגל ובוגרי הפקולטה לדורותיהם. יוזם הכנס ,תלמידו ועמיתו הפרופ' יהושע ויסמן עורכי הספר: פרופ' ויסמן, פרופ' ברק מדינה ופרופ' סיליה פסברג. הספר מאגד מאמרים משפטים מקורים שנכתבו במגוון תחומים על ידי מיטב חוקרי המשפט בישראל. בכנס נאמר: "לבונטין דמות מובילה ומוערכת בעולם המשפט, נמנה עם דור המייסדים של החינוך המשפטי במדינת ישראל והיה מקור השראה לדורות של חוקרי משפט, שופטים ועורכי-דין ", בהמשך נאמר: "מאז ועד היום לא היה עוד מורה בפקולטה שלימד קורסי חובה רבים כל כך, בתוך זמן קצר כל כך ובגיל ביולוגי ומקצועי צעיר כל כך. בשנת 1957 כבר קודם לפרופסור חבר. בחיבוריו של לבונטין מובאים דיונים מעמיקים בתחומים רבים ומגוונים בהם: משפט בינלאומי פומבי, תורת המשפט, דיני קינין, דיני חיובים במשפט המקובל, חינוך משפטי, משפט ציבורי וכן ספרו האוטוביוגרפי "בוקר וערב" העוסק בענייני המדינה".
היה נשוי למיקי, פסיכולוגית, ואב לשניים. אחותו הייתה הציירת נתה דושניצקי-קפלן.
ספרו האוטוביוגרפי בקר וערב: על מולדתי שרחקה - זכירות, סיכומים (הוצאת ששר, 1991) פורסם תחת שם העט "פרט".
שלמה זמיר

שלמה זמיר (1929 - 25 ביוני 2017) היה משורר וסופר ישראלי.

ביוגרפיה

שלמה זמיר נולד בבגדאד בשנת 1929. גדל והתחנך בסביבה ששילבה תרבות צרפתית, אנגלית וערבית ולמד במוסדות חינוך כלליים ויהודיים, בהם בית הספר של אליאנס בבגדאד. עוד בעיראק חיבר שירה בערבית. בשנת 1950 עלה לישראל ביחד עם מרבית יהודי עיראק.
לאחר תקופה של התאקלמות בישראל החל לחבר שירה בעברית. את ספר שיריו הראשון, "הקול מבעד לענף", הוציא לאור בשנת 1960. הספר זכה לשבחים רבים, כולל מנתן זך ואריה סיון, וזיכה את זמיר בפרס שלונסקי לשנת 1960, אותו קיבל יחד עם המשוררים אמיר גלבע ואבא קובנר. 
זמיר המשיך לכתוב שירה אך לא פרסם אותה בשנים הבאות. בשנת 1990 יצאה לאור מהדורה חדשה של ספרו "הקול מבעד לענף". בשנת 1991 הוציא לאור כרך שירה חדש, בשם "כדורים וקביות". כרך זה נפתח בשיר "מלח" שהוא מעין תשובה אירונית לאן "נעלם" ומדוע הפסיק לפרסם שירה כשלושה עשורים (1960–1990). בשנת 1993 הוציא לאור את ספרו "‬הסכין בין השיניים: שירים". בשנת 1996 פרסם אוסף סיפורים קצרים בשם "שועלים במעלית" בעריכת פרופ' אורציון ברתנא ואברהם קנטור. בסוף קובץ זה מצורפים מספר מסות פרי עטו על שירה. בשנת 2009 הוציא לאור מאסף שירה גדול בשם "כנפי שחר", המורכב משישה קובצי שירה שונים אשר חיבר לאורך השנים מאז פרסום ספרו הראשון.
בשנת 2017, כמה שבועות לאחר מותו, יצא לאור ספרו "ניצוצות ססגוניים".
בסגנונו השירי זמיר קרוב לשירה האימג'יסטית (עזרא פאונד, ויליאם קרלוס ויליאמס, ריצ'רד אולדניגטון ואחרים) שתבעה לשחרר את השיר מחרוז, ממשקל ומדפוסים שיריים מסורתיים, ולארגנו סביב תמונות.
מגדלי שתיקה

מגדלי שתיקה (בפרסית: دخمه או برج خاموشان) הם מבנים מעגליים המשמשים את מאמיני דת זרתוסטרא לטיפול בגופות המתים ולקבורתם. הכינוי "מגדלי שתיקה" באנגלית ניתן למבנים בשנת 1832 על ידי מתרגם של הממשל הבריטי בהודו.
לפי דת זרתוסטרא, גופת המת היא "נאסו", משמע, טמאה. לפי אמונתם יסודות העולם (אש, אדמה, מים) הם מקודשים, ולכן לא ניתן לקבור את הגופה בארץ, לשרוף אותה או לשלח אותה לנהר או לים מחשש לטמאם. לכן נוהגים להניח את הגופה על גבי המגדלים, שם להקות של ציפורים טורפי נבלות, שעשו את סביבת המגדלים לביתם, אוכלות את הגופה, ושאריות הבשר והעצמות נצלות באור השמש. התהליך הזה מטהר את העצמות מהטומאה וכעבור תקופת זמן של עד כשנה, אוספים את עצמות המת והן מוכנסות לבור קבורה בתוך המגדל. שם מפוזר סיד על העצמות שמאיץ את התפוררותן, לבסוף האפר נשטף במי גשמים, עובר מסננות של פחם וחול, עד שלבסוף נשטף אל הים.
המגדלים הם בדרך כלל זהים בצורתם. הם בעלי גג שטוח, שבו מונחות הגופות בשלושה מעגלים: החיצוני יועד לגברים, האמצעי לגופות נשים והפנימי ביותר לילדים.
כבר במאה ה-5 לפנה"ס, מספר ההיסטוריון היווני הרודוטוס על הפרסים, ש"ישנו מנהג נוסף שנהוג לקמץ בו במילים, ולא לדבר עליו גלויות, באשר למתים. אומרים כי גופה של גבר פרסי לעולם לא נקברת, לפני שציפור טרף או כלב ביתר אותה" ("היסטוריה", ספר ראשון, 140).
כיום צומצם השימוש במנהג ממספר סיבות. החל משנות ה-90, הצטמצמה אוכלוסיית העופות הדורסים בהודו ביותר מ-99 אחוזים בעקבות הרעלות, והאוכלוסייה הקיימת לא מסוגלת לטפל בכמות הגופות. כיום מנסים לגדל ציפורים בשבי על מנת שישמשו בתפקיד המסורתי. כמו כן, מותקנות על גגות המגדלים מראות גדולות שמרכזות את קרני השמש בגופות ומאיצות את תהליך הריקבון. בארצות מערביות, בהן לא מקובל להקים מבנים שכאלה, מצאו הזורואסטרים פתרון הלכתי, והם שורפים את המת בחשמל, שאינו יסוד מקודש.
הזכות לקבורה במגדלי שתיקה היא נושא לוויכוח בקרב קהילת הפארסי (זורואסטרים שמוצאם מאיראן והיגרו לדרום-מזרח אסיה בין המאות השמינית והעשירית לספירה, להבדיל מקהילת ה"איראני", שהיגרו מאיראן להודו במאה ה-19), אחת משתי קהילות הזורואסטריוּת הגדולות בהודו. המגדלים מנוהלים על ידי אנשי דת שמרנים, שאינם מאפשרים לילדים מנישואים מעורבים, בהם הורה אחד הוא זורואסטרי והשני לא, להיקבר בהם.
דוד דוד

חייו

דוד נולד בעיירה גדס בתימן ועלה לישראל במבצע על כנפי נשרים. לאחר כחצי שנה במחנה עין שמר הוא עלה להתיישבות בגבעת יערים. למרות גילו הצעיר הוא התמנה למזכירות המושב, תפקיד בו כיהן במשך שנים רבות. ביחד עם חבריו הוביל את מושב להיות דוגמה להצלחה של יישוב עולים. בשנת 1960 ניהל מאבק למען בחירה חופשית של ההורים בזרם החינוך של ילדיהם, ממלכתי או ממלכתי דתי. 
עם הקמת מועצה אזורית מטה יהודה ב-1964 הוא נתמנה לסגן ראש המועצה, כנציג תנועת המושבים. ביוני 1981 הוא נתמנה לראשות המועצה, תפקיד בו כיהן שלוש קדנציות עד התפטרותו בשנת 1992. 
דוד היה גם חבר בהנהלות של אגודות חקלאיות (1984-1992) וחבר המועצה הארצית לתכנון ולבנייה (1981-1993).
בשנת 1977 היה ממקימי חוג פעילי יוצאי תימן במושבים. כן היה פעיל בעמותת "אעלה בתמר".
בשנת 1998 הוציא אוטוביוגרפיה בשם דרך גאולים. 
דוד נפטר במאי 2012.
איפיגניה

איפיגניה (ביוונית: Ἰφιγένεια) היא בתם של אגממנון וקליטמנסטרה במיתולוגיה היוונית (או, לפי גרסה אחרת, בתם של הלנה ותסאוס שגדלה בבית אגממנון וקליטמנסטרה).

איפיגניה במיתולוגיה היוונית

לאחר שאגממנון הרג צבי קדוש ביער קדוש של האלה ארטמיס, החליטה זו להענישו, והפסיקה את הרוח ובכך מנעה מספינותיו להפליג לטרויה במהלך מלחמת טרויה. האורקל קלכס גילה כי הדרך היחידה לפייס את האלה היא להקריב את איפיגניה לארטמיס. 
על פי גרסה אחת ארטמיס הצילה את איפיגניה ברגע האחרון בהחליפה אותה בצבי, ולקחה אותה למקדשה שבטאוריס (בחצי האי קרים). על פי גירסת הסיודוס הוקרבה איפיגניה והפכה לאלה. על פי גירסת אנטונינוס ליברליס איפיגניה נלקחה לאי לוקה שם נישאה לאכילס.
אוריפידס בגירסתו - האורסטיה משלב את סיפורה בסיפורו של אחיה, אורסטס.

כימון ואיפיגניה

על פי אגדה זו, הבאה להדגים את כוחה של האהבה, כאשר שכבה איפיגניה ביער שעל חוף הים, ראה אותה האציל הקפריסאי כימון והתאהב בה. כימון היה (מהיותו קפריסאי) בור (בעיני היוונים) אולם בשל כוחה של האהבה הוא הפך לאציל עדין. אגדה זו לא הייתה חלק מהמיתולוגיה היוונית ומקורה בפיתוח של סיפור המופיע בדקאמרון של ג'ובני בוקאצ'ו שפותח על ידי המשורר ג'ון דריידן.
אגדה זו שימשה בסיס ליצירות של ציירים רבים כגון בנג'מין וסט (1773), ג'ון אוורט מיליי (1848) ופרדריק לייטון (1884)
ארמיית האוויר החמישית

היסטוריה

היחידה הוקמה ב-6 ביוני 1942 בהתאם לפקודת שר ההגנה של ברית המועצות. היחידה הוקמה על בסיס יחידות חיל האוויר שהיו מוצבות בגזרת חזית צפון הקווקזו חזית קרים. מאז הקמתה היא השתתפה בקרב על קווקז. בהמשך היא הועברה תחת פיקוד של חזית הערבה (החזית האוקראינית השנייה החל מ-20 באוקטובר 1943). במסגרת זו מטוסי הארמייה השתתפו בקרב דנייפר, קרב קורסון-צ'רקאסי, מבצע יאשי-קישינב, מצור על בודפשט, מתקפת וינה וקרב על פראג.
במהלך ימי המלחמה טייסי הארמייה ביצעו 180 אלף טיסות. 
לאחר סיום מלחמת העולם השנייה, היא הוצבה בשטח רומניה. משנת 1949 היא נקראה "ארמיית האוויר ה-48" והוצבה במרחב אודסה. לאחר התפרקות ברית המועצות היא שולבה בכוחות המזוינים של אוקראינה.
סזן אקסו

ביוגרפיה

אקסו נולדה ליד דניזלי בשם פטמה סזן ילדרם (Fatma Sezen Yıldırım) וגדלה באיזמיר. בשנת 1973 החלה ללמוד חקלאות באוניברסיטת הים האגאי באיזמיר, ושנה לאחר מכן נישאה לראשונה לאלי אנגין אקסו (Ali Engin Aksu). היא הוציאה את המיני אלבום הראשון שלה, "Haydi Şansım" (קדימה מזלי), בשנת 1975 תחת השם סזן סליי (Sezen Seley), ובו שני שירים. שנה לאחר מכן הוציאה מיני אלבום נוסף שבו שני שירים, "Kusura Bakma" (סליחה), אך זה נחל כישלון חרוץ ורק חמישים עותקים ממנו נמכרו. אקסו פרצה לתודעה עם המיני אלבום השלישי שלה - "Olmaz Olsun" (הלוואי ולא קרה) שגם בו שני שירים, ושיר הנושא הגיע לראש המצעד המקומי.
בכך ניתן האות לפרסום האלבום הראשון שלה שהוקלט באולפן הקלטות, "Allahaısmarladık" (לך לשלום), שיצא בשנת 1977; ו-"Serçe" (הדרור), אלבומה המלא הראשון, שיצא בשנת 1978. שמו של אלבום זה, הדרור, דבק בה והיה לכינויה מאז. היא התגרשה מאקסו ונישאה בשנית לסינאן אזר (Sinan Özer) ב-1981 לאחר שהרתה לו. לקראת סוף השנה ילדה את בנה היחיד מיטהט ג'אן אזר (Mithat Can Özer). ב-1983 התחרתה לראשונה על הזכות לייצג את טורקיה באירוויזיון, אך ללא הצלחה. היא שבה וניסתה להגיע את התחרות מספר פעמים נוספות, אך לא הצליחה בכך. עם זאת, ניצחונה של בת טיפוחיה, הזמרת סרטאב ארנר, באירוויזיון 2003, נזקפת גם לזכותה של אקסו. באותה שנה (1983) התגרשה אקסו בשנית. אלבומה "Git" (לך), שהתפרסם בשנת 1986, זכה להצלחה רחבה, והיא נבחרה על ידי המגזין "Onyedi" (שבע-עשרה) כזמרת השנה לשנת 1985. גם האלבום "Sezen Aksu Söylüyor" (סזן אקסו שרה) שפורסם בשנת 1989 קצר שבחים.
בשנת 1990 שיחקה בסרט "Büyük Yalnızlık" (הבדידות הגדולה) שזכה בפרס "תפוז הזהב" של פסטיבל הסרטים באנטליה (Antalya Altın Portakal Film Festivali). בשנים אלה החלה אקסו לקדם זמרי פופ צעירים, וכן החלה לפעול במשותף עם אונו טונצ' (Onno Tunç) שהיה גם חברה לחיים. יחד עמו הוציאה בשנת 1991 את אלבומה המצליח ביותר עד כה "Gülümse" (חייך), שנמכר בלמעלה משני מיליון עותקים. היא שתפה עם טונצ' פעולה עד שהתרסק ב-1996 עם מטוסו הפרטי ונהרג. היא הקדישה לו את אלבומה "Düş Bahçeleri" (גינות החלום) שהתפרסם באותה שנה.
אקסו הקפידה כל השנים לנסות ולהתחדש ביצירתה. כך לדוגמה שילבה באלבומה "Işık Doğudan Yükselir" (אור עולה מהמזרח") שיצא בשנת 1995, מוזיקת פופ עם מוזיקה מסורתית אנטולית. היא שתפה פעולה גם עם אומנים זרים, דוגמת גוראן ברגוביץ', ויחד עמו פרסמה את אלבומה "Düğün ve Cenaze" (חתונה והלוויה) ב-1997. עוד שתפה פעולה עם האומן הטורקי ממוצא ארמני ארטו טונצ'בויאג'יאן (Arto Tunçboyacıyan), אחיו הצעיר של אונו טונצ', עם חאריס אלקסיו היווניה, עם הטנור האיטלקי אלסנדרו ספינה (Alessandro Safina) ועם אודו לינדנברג (Udo Lindenberg) הגרמני. בנוסף היא הקפידה להתגייס לפעילות ציבורית, ופעלה למען שוויון זכויות לנשים, רפורמות בחינוך ובעניינים סביבתיים, דוגמת התגייסותה למאבק נגד התוכנית להקמת גשר שלישי מעל הבוספורוס באיסטנבול.
עד שנת 2000 הוציאה אקסו 15 אלבומים וסינגלים רבים נוספים, היא המשיכה להצליח, ואלבומה "Deliveren" (מביא לשיגעון) נמכר בלמעלה ממיליון עותקים. בשנת 2005 הופיעה בסרטו של פאטי אקין (Fatih Akın) "לחצות את הגשר: צליליה של איסטנבול" (Crossing the Bridge: The Sound of Istanbul). אלבומה האחרון עד כה, "Deniz Yıldızı" (כוכב הים), התפרסם בשנת 2008.
אלעזר וייסבלום (ליז'נסק)

רבי אֶלְעָזָר וַיְיסְבְּלוּם מִלִיזֶ'נְסְק (תק"א, וי"א תק"ב - כ"ח בתמוז תקס"ו), בנו הגדול של רבי אלימלך מליז'נסק. היה צדיק חסידי, מדפיס הספר נועם אלימלך.

ביוגרפיה

נולד בשינאווא בשנת ה'תק"א לרבי אלימלך מליז'נסק, ונקרא על שם דודו רבי אלעזר רוקח. נישא בזיווג ראשון לבתו של רבי צבי ליפינער מגרודז'יסק ובזיווג שני לבתו של רבי שמואל מלמד משינאווא.
סירב למלא את מקום אביו. הדפיס בשנת תקמ"ז את ספרו של אביו נועם אלימלך. מאגרותיו מודפסות בנועם אלימלך. נפטר בכ"ח בתמוז תקס"ו ונטמן בחדר הקדמי שבאהל אביו בליז'נסק.
תלמידו היה רבי משה מסאמבור.